b'\n_START_ARTICLE_\nPerlojos mokykla-daugiafunkcis centras\n_START_SECTION_\nIstorija\n_START_PARAGRAPH_\nPerlojie\xc4\x8diai mokykl\xc4\x85 atmena nuo 1908 met\xc5\xb3, kai \xc4\xafsteigta valdi\xc5\xa1ka pradin\xc4\x97 mokykla. U\xc5\xbesi\xc4\x97mimai vyko Juozo Luk\xc5\xa1io troboje. Mokoma buvo rus\xc5\xb3 kalba. Pirmuoju mokytoju dirbo V. Ka\xc4\x8dinauskas. Mokslo metai prasid\xc4\x97davo lapkri\xc4\x8dio 1 d. ir baigdavosi baland\xc5\xbeio m\xc4\x97nes\xc4\xaf. 1909 m. \xc4\xae Perloj\xc4\x85 atvyko nauja mokytoja, Merkin\xc4\x97s popo dukt\xc4\x97 O. Christa\xc4\x8devskaja. Tuo metu mokykla buvo kilnojama i\xc5\xa1 vienos trobos \xc4\xaf kit\xc4\x85. Mokymas tebevyko rus\xc5\xb3 kalba, lietuvi\xc5\xa1kai buvo mokoma slaptoje lietuvi\xc5\xa1koje mokykloje anapus Merkio. Lietuvi\xc5\xb3 kalbos mokymu r\xc5\xabpinosi kunigas \xc4\x8caplikas. Nuo 1915 m. Perlojoje dirbo Karolina Misevi\xc4\x8di\xc5\xabt\xc4\x97\xe2\x80\x93\xc4\x8ciplien\xc4\x97._NEWLINE_Po pirmojo pasaulinio karo mokykla buvo pas Adom\xc4\x85 Navick\xc4\x85. Pamokos vyko lietuvi\xc5\xb3 kalba. 1922 m. prad\xc4\x97ta statyti mokykla. Pirmasis mokytojas buvo A. Verbickas. Tr\xc5\xabkstant l\xc4\x97\xc5\xa1\xc5\xb3, esant dideliems statybos darb\xc5\xb3 tr\xc5\xabkumams, mokykla buvo statoma ir remontuojama iki 1928 m. Pagal 1922 m. spalio 6 d. priimt\xc4\x85 Prad\xc5\xbeios mokykl\xc5\xb3 \xc4\xafstatym\xc4\x85 Perlojoje veik\xc4\x97 4 skyri\xc5\xb3 prad\xc5\xbeios mokykla, kurioje mok\xc4\x97si 7\xe2\x80\x9314 m. vaikai. Perlojos prad\xc5\xbeios mokyklos mokytoj\xc5\xb3 personalas nuolat keit\xc4\x97si. \xc4\x8cia dirbo Verbelyt\xc4\x97, Jakaitis, Buzaityt\xc4\x97, Ryli\xc5\xa1kis, Rapkauskas. Tik mokytojas Aravi\xc4\x8dius Perlojoje dirbo 1927\xe2\x80\x931939 m. Mokini\xc5\xb3 skai\xc4\x8dius nebuvo stabilus, nuo 90 iki 139 mokini\xc5\xb3. 1928 m. mokykla persik\xc4\x97l\xc4\x97 \xc4\xaf didesnes suremontuotas patalpas. Po Antrojo pasaulinio karo prad\xc5\xbeios mokykloje mok\xc4\x97si apie 100 mokini\xc5\xb3._NEWLINE_1949 m. pradin\xc4\x97 mokykla reorganizuota \xc4\xaf septynmet\xc4\x99, 1962 m. \xc4\xaf a\xc5\xa1tuonmet\xc4\x99. 1967 m. pastatytas naujas mokyklos pastatas. 1986 m. a\xc5\xa1tuonmet\xc4\x97 mokykla reorganizuota \xc4\xaf nepiln\xc4\x85 vidurin\xc4\x99 mokykl\xc4\x85, 1987 m. \xc4\xaf devynmet\xc4\x99. 1987-1988 m. pastatytas mokyklos priestatas su didele sporto sale, erdvia valgykla, dirbtuv\xc4\x97mis, chemijos-fizikos kabinetu. 1992 m. devynmet\xc4\x97 mokykla reorganizuota \xc4\xaf Perlojos pagrindin\xc4\x99 mokykl\xc4\x85. 2000 m. i\xc5\xa1leista pirmoji de\xc5\xa1imtok\xc5\xb3 laida. 2007 m. Perlojos mokykl\xc4\x85 baig\xc4\x97 57 moksleivi\xc5\xb3 laida.'